钦定古今图书集成/明伦汇编/氏族典/第022卷 > 《廖用贤尚友录》 > 翁宪祥
## 钦定古今图书集成/明伦汇编/氏族典/第022卷 > 《廖用贤尚友录》 > 翁宪祥

按《明外史翁宪祥传》：“宪祥，字兆隆，常熟人。万历二十
年进士。为鄞县知县，课最，入为礼科给事中，以忧去，
补吏科，疏陈铨政五事。江西巡抚许弘纲以父忧径
归，广西巡抚杨芳亦以忧乞免代，宪祥极言非制。弘
纲贬官，芳亦被责。言者诋朱赓、李廷机辄被谴，宪祥
言二臣深犯物论，势不可复出。已，劾云南巡抚陈用”
宾、两广总督戴燿，并不报。屡迁刑科都给事中。吏部
尚书孙丕扬、副都御史许弘纲以考察为言路所攻，
求去。宪祥言“一时贤者，直道难容，相率引避。国是如
此，可为寒心。”既而《军政拾遗疏》为锦衣都督王之祯
所挠，久不下。罪人陈用宾等已论死，疏亦留中，宪祥
皆抗章论驳。知县满朝荐、李嗣善，同知王邦才以忤
税使系狱，力请释之。帝皆不报。寻调吏科。四十一年
命辅臣叶向高典会试。给事中曾六德以论救被察
官坐贬。旨皆从内出。宪祥力谏，中官黄勋、赵禄、李朝
用、胡滨等不法，亦连疏弹劾。久之，擢太常少卿。居数
年卒。